Document ID: 32008D0757

ΑΠΌΦΑΣΗΣ ΤΗΣ ΕΠΙΤΡΟΠΉΣ
της 26ης Σεπτεμβρίου 2008
για την επιβολή ειδικών όρων που διέπουν την εισαγωγή προϊόντων τα οποία περιέχουν γάλα ή γαλακτοκομικά προϊόντα καταγωγής ή προέλευσης Κίνας
[κοινοποιηθείσα υπό τον αριθμό Ε(2008) 5599]
(Κείμενο που παρουσιάζει ενδιαφέρον για τον ΕΟΧ)
(2008/757/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 2 πρώτο εδάφιο,
Εκτιμώντας τα ακόλουθα:
(1)
Το άρθρο 53 του κανονισμού (ΕΚ) αριθ. 178/2002 προβλέπει τη δυνατότητα θέσπισης κατάλληλων κοινοτικών μέτρων έκτακτης ανάγκης για τρόφιμα και ζωοτροφές που εισάγονται από τρίτη χώρα προκειμένου να προστατευθεί η ανθρώπινη υγεία, η υγεία των ζώων ή το περιβάλλον, όταν ο κίνδυνος δεν μπορεί να αντιμετωπιστεί ικανοποιητικά με τα μέτρα που έχουν λάβει μεμονωμένα τα κράτη μέλη.
(2)
Η Ευρωπαϊκή Επιτροπή ενημερώθηκε πρόσφατα ότι ανιχνεύθηκαν υψηλά επίπεδα μελαμίνης σε βρεφικό γάλα και σε άλλα γαλακτοκομικά προϊόντα στην Κίνα. Η μελαμίνη αποτελεί ενδιάμεσο χημικό προϊόν που χρησιμοποιείται κατά την παρασκευή αμινορητινών και πλαστικών και χρησιμοποιείται ως μονομερές και ως πρόσθετη ουσία για τα πλαστικά. Τα υψηλά επίπεδα μελαμίνης στα τρόφιμα μπορούν να έχουν ιδιαίτερα σοβαρές επιπτώσεις στην υγεία.
(3)
Οι εισαγωγές γάλακτος και γαλακτοκομικών προϊόντων, συμπεριλαμβανομένου του γάλακτος σε σκόνη, καταγωγής Κίνας, δεν επιτρέπονται στην Κοινότητα. Ωστόσο, ορισμένα σύνθετα προϊόντα (δηλ. προϊόντα που περιέχουν ταυτόχονα και επεξεργασμένο προϊόν ζωικής προέλευσης και προϊόν μη ζωικής προέλευσης) τα οποία περιέχουν συστατικά μεταποιημένου γάλακτος, ενδέχεται να έχουν εισέλθει στις αγορές της Ευρωπαϊκής Ένωσης.
(4)
Παρά το γεγονός ότι, σύμφωνα με τις διαθέσιμες συγκεκριμένες πληροφορίες, δεν πραγματοποιείται καμία εισαγωγή σύνθετων προϊόντων που προορίζονται για την ειδική διατροφή βρεφών ή νηπίων, ορισμένα από τα εν λόγω σύνθετα προϊόντα, με βάση τη συγκεκριμένη σύνθεσή τους και ειδικότερα την αναλογία της περιεκτικότητάς τους σε γαλακτοκομικό προϊόν, ενδέχεται να έχουν προσκομιστεί για εισαγωγή χωρίς να έχουν υποβληθεί σε συστηματικούς ελέγχους στα σύνορα σύμφωνα με την απόφαση 2007/275/ΕΚ σχετικά με τους καταλόγους ζώων και προϊόντων που πρέπει να υποβάλλονται σε ελέγχους στους συνοριακούς σταθμούς επιθεώρησης σύμφωνα με τις οδηγίες 91/496/ΕΟΚ και 97/78/ΕΚ του Συμβουλίου. Δεδομένου ότι τα εν λόγω προϊόντα συνιστούν την κύρια και, σε ορισμένες περιπτώσεις, τη μοναδική πηγή διατροφής των βρεφών και των νηπίων, κρίνεται σκόπιμη η απαγόρευση της εισαγωγής στην Κοινότητα οποιωνδήποτε σχετικών προϊόντων που προέρχονται από την Κίνα.
(5)
Σε ό,τι αφορά άλλα σύνθετα προϊόντα (όπως τα μπισκότα και η σοκολάτα), τα οποία αποτελούν μόνο ένα μικρό μέρος μιας ποικίλης διατροφής, κατόπιν αιτήματος της Ευρωπαϊκής Επιτροπής για αξιολόγηση των κινδύνων που συνδέονται με την παρουσία μελαμίνης σε σύνθετα προϊόντα, η Ευρωπαϊκή Αρχή για την Ασφάλεια των Τροφίμων (ΕΑΑΤ) εξέδωσε δήλωση με την οποία καταλήγει στο συμπέρασμα ότι ο μεγαλύτερος κίνδυνος παρουσιάζεται όταν επιβεβαιώνεται το χειρότερο σενάριο, όταν δηλ. τα παιδιά που καταναλώνουν ημερησίως μεγάλες ποσότητες μπισκότων και σοκολάτας που περιέχουν την υψηλότερη αναλογία γάλακτος σε σκόνη (η οποία κυμαίνεται μεταξύ 16 % και περισσότερο από 20 %), με μόλυνση ίση με το υψηλότερο επίπεδο που ανιχνεύθηκε σε γάλα σε σκόνη από την Κίνα, θα μπορούσαν δυνητικά να υπερβούν την αποδεκτή ημερήσια λήψη μελαμίνης (0,5 mg/kg του σωματικού βάρους).
(6)
Προκειμένου να αντιμετωπιστεί ο κίνδυνος για την υγεία που ενδέχεται να προκληθεί από την έκθεση στη μελαμίνη που περιέχουν τα εν λόγω σύνθετα προϊόντα, τα κράτη μέλη πρέπει να εξασφαλίζουν ότι όλα τα σύνθετα προϊόντα που περιέχουν τουλάχιστον 15 % γαλακτοκομικού προϊόντος, καταγωγής Κίνας, υποβάλλονται σε συστηματικές δοκιμές πριν από την εισαγωγή στην Κοινότητα και ότι όλα τα εν λόγω προϊόντα που διαπιστώνεται ότι περιέχουν μελαμίνη περισσότερη από 2,5 mg/kg καταστρέφονται αμέσως. Το εν λόγω ανώτατο όριο ανταποκρίνεται στην ανάγκη για εξασφάλιση ενός μεγάλου περιθωρίου ασφάλειας. Σύμφωνα με τις αρχές της προφύλαξης, πρέπει επίσης να υποβάλλονται σε δοκιμές τα σύνθετα προϊόντα, των οποίων η περιεκτικότητα σε γαλακτοκομικά προϊόντα δεν είναι δυνατόν να προσδιοριστεί. Τα κράτη μέλη πρέπει επίσης να εξασφαλίζουν ότι τα σύνθετα προϊόντα που κυκλοφορούν ήδη στην Κοινότητα υποβάλλονται στις κατάλληλες δοκιμές και αποσύρονται από την αγορά εφόσον κριθεί απαραίτητο. Οι δαπάνες των δοκιμών κατά την εισαγωγή, καθώς και των επίσημων μέτρων που λαμβάνονται για τα προϊόντα για τα οποία διαπιστώνεται μη συμμόρφωση με το εν λόγω ανώτατο όριο πρέπει να βαρύνουν την επιχείρηση τροφίμων που είναι υπεύθυνη για τα προϊόντα.
(7)
Για να είναι η Επιτροπή σε θέση να επαναξιολογήσει την καταλληλότητα των εν λόγω μέτρων, τα κράτη μέλη πρέπει να ενημερώνουν την Επιτροπή για τα δυσμενή αποτελέσματα μέσω του συστήματος έγκαιρης προειδοποίησης για τα τρόφιμα και τις ζωοτροφές και πρέπει να κοινοποιούν τα ευνοϊκά αποτελέσματα σε δεκαπενθήμερη βάση.
(8)
Δεδομένου του επείγοντος χαρακτήρα της υπόθεσης και εν αναμονή της συνεδρίασης της μόνιμης επιτροπής για την τροφική αλυσίδα και την υγεία των ζώων, και αφού ενημερώθηκαν οι αρχές της Κίνας, είναι σκόπιμο να εγκριθούν τα παρόντα προσωρινά μέτρα προστασίας, σύμφωνα με τη διαδικασία που προβλέπεται στο άρθρο 53 παράγραφος 2 πρώτο εδάφιο του κανονισμού (ΕΚ) αριθ. 178/2002.
(9)
Η παρούσα απόφαση θα επανεξεταστεί σύμφωνα με τη διαδικασία που προβλέπεται στο άρθρο 53 παράγραφος 2 δεύτερο εδάφιο του κανονισμού (ΕΚ) αριθ. 178/2002,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη απαγορεύουν την εισαγωγή στην Κοινότητα σύνθετων προϊόντων που περιέχουν γάλα ή γαλακτοκομικά προϊόντα και τα οποία προορίζονται για την ειδική διατροφή βρεφών ή νηπίων, κατά την έννοια της οδηγίας 89/398/ΕΟΚ του Συμβουλίου σχετικά με τα τρόφιμα που προορίζονται για ειδική διατροφή, καταγωγής ή προέλευσης Κίνας.
2. Τα κράτη μέλη διενεργούν ελέγχους των εγγράφων, της ταυτότητας αλλά και φυσικούς ελέγχους, συμπεριλαμβανομένων των εργαστηριακών δοκιμών, σε όλες τις αποστολές καταγωγής ή προέλευσης Κίνας που περιλαμβάνουν σύνθετα προϊόντα με περιεκτικότητα μεγαλύτερη από 15 % σε γαλακτοκομικά προϊόντα, και σε όλες τις αποστολές των εν λόγω σύνθετων προϊόντων των οποίων η περιεκτικότητα σε γαλακτοκομικά προϊόντα δεν είναι δυνατόν να προσδιοριστεί. Οι εν λόγω έλεγχοι στοχεύουν ειδικότερα στην εξακρίβωση ότι το επίπεδο της μελαμίνης, εφόσον υπάρχει, δεν υπερβαίνει τα 2,5 mg/kg προϊόντος. Οι αποστολές δεσμεύονται μέχρι να διατεθούν τα αποτελέσματα των εργαστηριακών δοκιμών.
3. Τα κράτη μέλη κοινοποιούν τυχόν μη ευνοϊκά αποτελέσματα των εργαστηριακών δοκιμών που αναφέρονται στην παράγραφο 2 μέσω του συστήματος έγκαιρης προειδοποίησης για τα τρόφιμα και τις ζωοτροφές. Ενημερώνουν την Επιτροπή για τα ευνοϊκά αποτελέσματα σε δεκαπενθήμερη βάση.
4. Τα κράτη μέλη λαμβάνουν τα απαιτούμενα μέτρα ώστε να εξασφαλίσουν ότι τα προϊόντα που αναφέρονται στην παράγραφο 2 και που κυκλοφορούν ήδη στην αγορά υποβάλλονται στους κατάλληλους ελέγχους με σκοπό τον προσδιορισμό του επιπέδου της μελαμίνης.
5. Κάθε προϊόν για το οποίο διαπιστώνεται ότι περιέχει μελαμίνη που υπερβαίνει τα 2,5 mg/kg προϊόντος, βάσει ελέγχων που διενεργούνται σύμφωνα με τις παραγράφους 2 και 4, καταστρέφεται αμέσως.
6. Τα κράτη μέλη εξασφαλίζουν ότι οι δαπάνες που προκύπτουν από την εφαρμογή της παραγράφου 2 βαρύνουν τις επιχειρήσεις που είναι υπεύθυνες για την εισαγωγή, και ότι οι δαπάνες των επίσημων μέτρων που λαμβάνονται για τα προϊόντα για τα οποία διαπιστώνεται ότι περιέχουν περισσότερο από 2,5 mg/kg προϊόντος βαρύνουν την επιχείρηση τροφίμων που είναι υπεύθυνη για το εν λόγω προϊόν.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 26 Σεπτεμβρίου 2008.

Labels: 1
17
0
3
18